Document ID: 32010R1127

KOMISIJOS REGLAMENTAS (ES) Nr. 1127/2010
2010 m. gruodžio 3 d.
kuriuo nustatomas pereinamasis laikotarpis, reikalingas pašalinti Maldyvų Respublikai iš šalių, gaunančių lengvatas pagal mažiausiai išsivysčiusioms šalims taikomą specialiąją priemonę, sąrašo, kaip nustatyta Tarybos reglamente (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d.
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. liepos 22 d. Tarybos reglamentą (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. iki 2011 m. gruodžio 31 d., iš dalies keičiantį Reglamentus (EB) Nr. 552/97, Nr. 1933/2006 ir Komisijos reglamentus (EB) Nr. 1100/2006 ir Nr. 964/2007 (1), ypač į jo 11 straipsnio 8 dalį,
kadangi:
(1)
Maldyvų Respublika (toliau - Maldyvai) gauna lengvatas pagal specialiąją priemonę, taikomą mažiausiai išsisvysčiusioms šalims pagal Sąjungos bendrųjų lengvatinių muitų tarifų sistemą.
(2)
Reglamento (EB) Nr. 732/2008 11 straipsnio 8 dalyje nustatyta, kad šalis pašalinama iš šalių, kurioms taikoma specialioji priemonė mažiausiai išsivysčiusioms šalims, sąrašo, jeigu Jungtinės Tautos pašalina tą šalį iš mažiausiai išsivysčiusių šalių sąrašo. Tame straipsnyje taip pat nustatyta, kad gali būti nustatytas ne trumpesnis nei trejų metų pereinamasis laikotarpis, kad būtų sumažintas galimas neigiamas lengvatinių muitų tarifų, suteiktų pagal mažiausiai išsivysčiusioms šalims taikomą specialiąją priemonę, panaikinimo poveikis.
(3)
Jungtinės Tautos nuo 2011 m. sausio 1 d. pašalina Maldyvus iš mažiausiai išsivysčiusių šalių sąrašo (2).
(4)
Todėl iki 2013 m. gruodžio 31 d. Maldyvams turėtų būti leista toliau naudotis pagal specialiąją priemonę mažiausiai išsivysčiusioms šalims taikomomis lengvatomis.
(5)
Šiame reglamente nustatytos priemonės atitinka Bendrųjų lengvatų komiteto nuomonę,
PRIĖMĖ ŠĮ REGLAMENTĄ:
1 straipsnis
Nuo 2014 m. sausio 1 d. Maldyvų Respublika pašalinama iš Reglamento (EB) Nr. 732/2008 I priede pateikto šalių, gaunančių lengvatas pagal mažiausiai išsivysčiusioms šalims skirtą specialiąją priemonę, sąrašo.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. gruodžio 3 d.

Labels: 3
18
19